നിലപാടിലുറച്ച് സുധീരന് അനുനയം അടവ് തിരുവനന്തപുരം കെപിസിസി രാഷ്ട്രീയകാര്യ സമിതിയില്നിന്ന് രാജിവച്ച തീരുമാനം പിന്വലിക്കില്ലെന്ന് വ്യക്തമാക്കി വി എം സുധീരന്. കെപിസിസിയുടെ പുതിയ നേതൃത്വം ഏകപക്ഷീയമായി തീരുമാനമെടുക്കുന്നതിലുള്ള പ്രതിഷേധമാണ് രാജിയിലൂടെ അറിയിച്ചത്. ഒരു കാര്യത്തിലും കൂടിയാലോചനയില്ല. എല്ലാവരെയും കൂട്ടിയോജിപ്പിച്ച് കൊണ്ടുപോകാമായിരുന്ന സുവര്ണാവസരം പുതിയ നേതാക്കള് കളഞ്ഞുകുളിച്ചുവെന്ന നിലപാടാണ് സുധീരന്റേത്. ഇങ്ങനെ സംഘടനയെ നയിച്ചാല് പാര്ടിയെ സ്നേഹിക്കുന്നവര്ക്ക് ബുദ്ധിമുട്ടുണ്ടാകുമെന്ന സൂചനയും നല്കുന്നു. സുധീരനെ അനുനയിപ്പിക്കാന് പ്രതിപക്ഷ നേതാവ് വി ഡി സതീശന് ഞായറാഴ്ച വീട്ടിലെത്തി ചര്ച്ച നടത്തി. സുധീരന് തന്റെ നിലപാട് ആവര്ത്തിച്ചു. അങ്ങനെ നിലപാട് മാറ്റുന്ന ആളല്ലെന്ന് അറിഞ്ഞുകൊണ്ടാണ് സന്ദര്ശിച്ചതെന്ന് സതീശന് മാധ്യമങ്ങളോട് പറഞ്ഞു. സമ്മര്ദം ചെലുത്താന് പത്ത് സതീശന് ചെന്നിട്ടും കാര്യമില്ല. തങ്ങളുടെ ഭാഗത്തും വീഴ്ചയുണ്ടായി. അത് സമ്മതിച്ചു, ക്ഷമ ചോദിച്ചുവെന്നും സതീശന് പറഞ്ഞു. അനുനയ ശ്രമമമെന്ന് പറഞ്ഞ് ഒരുഭാഗത്ത് കൂടിക്കാഴ്ച നടക്കുമ്ബോഴും സുധീരനെതിരെ പടനയിക്കുകയാണ് പുതിയ ചേരി. അനുയായികളെക്കൊണ്ട് സൈബര് ഇടങ്ങളില് ആക്രമിക്കുന്നു. രാഷ്ട്രീയകാര്യസമിതി എന്ന സംവിധാനംതന്നെ ഉപേക്ഷിക്കാനുള്ള നീക്കവും ഹൈക്കമാന്ഡിന്റെ പിന്തുണയോടെ നടക്കുന്നു. പുതിയ ചേരിയിലെ നേതാക്കള് പറയാതെ സുധീരനെ കാണില്ലെന്ന എഐസിസി ജനറല് സെക്രട്ടറി താരിഖ് അന്വറിന്റെ നിലപാട് ഹൈക്കമാന്ഡ് ഏത് പക്ഷത്താണെന്നതും വ്യക്തമാക്കുന്നു.